**Μορφή και δομή φιλικής επιστολής**

|  |
| --- |
|   Αθήνα, 1/6/2011 Αγαπημένε μου Γιάννη, ........................................................................................................................................................................................................................................................................................................................................................................................................................................................................................................................................................................................................... Με αγάπη Ο φίλος σου Δημήτρης   |

**Φιλική επιστολή**

**Πρόλογος**:

* Ρωτάμε τι κάνει ο φίλος μας.
* Αναφέρουμε ότι λάβαμε κάποιο γράμμα του.
* Αναφέρουμε τον σκοπό της δικής μας επιστολής.

*Ενδεικτικές φράσεις: Τι γίνεσαι; / Εύχομαι να είσαι καλά. / Μόλις έλαβα το γράμμα σου, στο οποίο ... / Χάρηκα πολύ για το γράμμα που μου έστειλες... / Σκέφτηκα / αποφάσισα να σου γράψω, για να ...*

**Κύριο θέμα**: Αναπτύσσουμε σε παραγράφους τις ιδέες μας σύμφωνα με όσα ζητάει το θέμα.

**Επίλογος**:

* Συνοψίζουμε όσα γράψαμε στο κύριο θέμα.
* Ζητάμε να μας γράψει σύντομα.
* Στέλνουμε χαιρετισμούς σε άλλα φιλικά πρόσωπα.

*Ενδεικτικές φράσεις: Ελπίζω να μη σε κούρασα. / Γράψε μου σύντομα την απάντησή σου... / τις δικές σου σκέψεις... / Θα περιμένω με ανυπομονησία την απάντησή σου. /Πολλούς χαιρετισμούς στον ...*

**Μορφή και δομή επίσημης επιστολής**

|  |
| --- |
|   Αθήνα, 1/6/2011  Αξιότιμε κύριε Δήμαρχε,...........................................................................................................................................................................................................................................................................................................................................................................................................................................................................................................................................................................................................  Με εκτίμηση Δημήτρης Παπαδόπουλος Μαθητής του 1ου Λυκείου Παλλήνης  |

**Επίσημη επιστολή**

**Πρόλογος**:

* Αναφέρουμε τα στοιχεία μας ( όνομα, ιδιότητα, τόπο κατοικίας, αν το απαιτεί το θέμα).
* Αναφέρουμε το σκοπό της επιστολής μας.

*Ενδεικτικές φράσεις: Ονομάζομαι.../ είμαι μαθητής... κατοικώ / είμαι δημότης .../Σας αποστέλλω αυτήν την επιστολή, με σκοπό να.../ Με την επιστολή αυτή, θα ήθελα να.../Παίρνω το θάρρος να σας απευθύνω αυτήν την επιστολή, για να...*

**Κύριο θέμα**:

 Αν πρόκειται να αναφερθούμε σε κάποιο φαινόμενο ή πρόβλημα:

* Περιγράφουμε το φαινόμενο ή την κατάσταση που θέλουμε να καταγγείλουμε ή να υποστηρίξουμε.
* Αναφέρουμε την προσωπική μας άποψη για το φαινόμενο και την αιτιολογούμε.
* Ζητάμε την ενεργό συμμετοχή ή την παρέμβαση του παραλήπτη ή τη λήψη μέτρων.
* Αναφέρουμε ποιες συνέπειες θα υπάρξουν, αν δε ληφθούν μέτρα.
* Προσφερόμαστε να βοηθήσουμε, αν είναι δυνατό.

*Ενδεικτικές φράσεις: Συγκεκριμένα, πριν από λίγες μέρες, επισκέφθηκα.../ βρέθηκα.../ πήγαμε με το σχολείο... Θεωρώ, προσωπικά, ότι το θέαμα που αντίκρισα.../ Κατά την άποψή μου, η εικόνα που .... / το φαινόμενο αυτό είναι... / θλιβερό / απαράδεκτο / αποκρουστικό/ ντροπή για το δήμο μας. /Θα ήθελα λοιπόν να σας παρακαλέσω να... Προτείνω να.../Προσφέρομαι εθελοντικά να...*

Αν πρόκειται να απευθύνουμε μια αίτηση ή μια πρόσκληση για πραγματοποίηση επίσκεψης ή συμμετοχή σε κάποια εκδήλωση:

* Παρουσιάζουμε αναλυτικά την επίσκεψη ή το είδος της εκδήλωσης που πρόκειται να πραγματοποιηθεί (χώρος, χρόνος, σκοπός, συμμετέχοντες κλπ.).
* Αναφέρουμε την προσωπική μας άποψη για την επίσκεψη ή την εκδήλωση και την αιτιολογούμε.
* Ζητούμε τη συναίνεση ή τη συμμετοχή του παραλήπτη.
* Αναφέρουμε τις τυχόν αρνητικές συνέπειες από την άρνησή του.
* Προσφερόμαστε να βοηθήσουμε παρέχοντας οποιαδήποτε πληροφορία ή διευκόλυνση χρειαστεί.

*Ενδεικτικές φράσεις: Συγκεκριμένα, πρόκειται για μια επίσκεψη στο….στην οποία θα συμμετάσχουν/ μπορούν να λάβουν μέρος……άτομα/ Πρόκειται για μια ομιλία/ημερίδα/συνέδριο που θα πραγματοποιηθεί στο…με τη συμμετοχή των…/Προσωπικά θεωρώ ότι η επίσκεψη αυτή θα είναι ιδιαίτερα ενδιαφέρουσα/ωφέλιμη/ψυχαγωγική/διασκεδαστική, διότι…/για τους λόγους αυτούς ζητώ να συμφωνήσετε / να συναινέσετε/να αποδεχθείτε την πρόσληση/ το αίτημά μου/Μια αρνητική απάντησή σας θα μας λυπήσει ιδιαίτερα, καθώς …/ Είμαι στη διάθεσή σας για οποιαδήποτε πληροφορία κλπ.*

**Επίλογος**:

* Εκφράζουμε την ελπίδα ότι ο παραλήπτης θα ανταποκριθεί άμεσα στο αίτημά μας.
* Ευχαριστούμε για το χρόνο και την προσοχή του.

*Ενδεικτικές φράσεις: Τέλος / Κλείνοντας την επιστολή μου / Εν κατακλείδι, θα ήθελα να εκφράσω την ελπίδα / τη βεβαιότητά μου ότι... / ευελπιστώ ότι... Σας ευχαριστώ θερμά για ....*